ET Euroopa Liidu Teataja C 238/9

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2015/C 238/09)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„PAMPAPATO DI FERRARA” / „PAMPEPATO DI FERRARA”

ELi nr: IT-PGI-0005-01323 – 26.03.2015

KPN ( ) KGT ( X )

1. Nimetus(ed)

„Pampapato di Ferrara” / „Pampepato di Ferrara”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

„Pampapato di Ferrara” / „Pampepato di Ferrara” on küpsetis, mille koostisained on jahu, suhkrustatud puuviljad, kuivatatud puuviljad, suhkur, kakao, vürtsid, ning mille pealispind on kaetud šokolaadiglasuuriga.

Tarbimisse laskmisel on toode „Pampapato di Ferrara” / „Pampepato di Ferrara” järgmiste omadustega.

Füüsikalised omadused

Kuju: ümar, murumütsikujuline (calotta), lameda põhja ja kumera pealispinnaga.

Mõõtmed:

— läbimõõt: 3–35 cm;

— kõrgus: 1,5–8 cm.

Kaal: 10 g kuni 3 kg.

Niiskustase: 5–35 %.

Organoleptilised omadused

Välimus: toodet kattev šokolaadiglasuur on tumeda kastanpruuni värvusega ja läikiv.

Sisu: kastanpruuni värvusega sisus on hästi jaotunud kuivatatud puuviljad ja suhkurdatud puuviljad.

Sisu konsistents: tihe ja õhuaugukestega, toodet katva glasuuri ja kuivatatud puuviljade krõbeduse ning taina pehmuse vahel on meeldiv kontrast.

Lõhn: esmalt tajutavale šokolaadiaroomile lisandub järk-järgult teiste vürtside lõhn, eelkõige muskaatpähkel ja kaneel, suhkurdatud puuviljad ja röstitud mandlid.

Maitse: esmasele šokolaadiglasuuri maitsele, milles on tunda ka teisi vürtse, lisandub järk-järgult suhkurdatud puuviljade ja röstitud mandlite maitse; lõppmaitses tulevad esile šokolaadiglasuur ja vürtsid, eelkõige muskaatpähkel ja kaneel…

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Pampapato di Ferrara” / „Pampepato di Ferrara” traditsioonilise retsepti puhul kasutatakse järgmisi koostisaineid.

Taina koostisained (kogused on arvestatud 100 kg taina kohta enne küpsetamist):

— pehme nisu (0-tüüpi jahu): 35 kg, +/– 5 kg;

— suhkrustatud puuviljad: apelsini, sidruni ja sukaadisidruni suhkurdatud koored, mida võib kasutada koos või eraldi, koguses 25 kg, +/– 5 kg;

— kuivatatud puuviljad: söödava koorega röstitud magusad mandlid: 15 kg, +/– 8 kg;

— kristallsuhkur: 15 kg, +/– 5 kg;

— mõru kakaopulber (22–24 % kakaovõid): 10 kg, +/– 5 kg;

— vürtsid, mille hulka peavad kindlasti kuuluma muskaatpähkel ja kaneel: 150 g +/– 50 g;

— kergitusaine: vajalik kogus;

— vesi: vajalik kogus.

Valikuliselt tainasse lisatavad koostisained on järgmised:

— mitmeliigiline õiemesi: koguses kuni 5 kg kogu taina kohta, osaliselt võib selle asendada suhkruga;

— pähklid: röstitud sarapuupähklid koguses 5–8 kg kogu taina kohta ning magusad mandlid.

Glasuuri koostisained (kogused on arvestatud 100 kg taina kohta enne küpsetamist):

tume šokolaad ekstra kategooriast (kakaosisaldus vähemalt 54 %): 12 kg, +/– 2 kg. Toode ei sisalda värvaineid ega säilitusaineid.

3.4. Täpsustage tootmise erietapid, mis peavad toimuma määratletud geograafilises piirkonnas

Tootmise erietapid, mis peavad toimuma punktis 4 määratletud geograafilises piirkonnas on järgmised: eelnevad töövõtted suhkru ettevalmistamiseks, koostisainete töötlemine kuni ühtlase taina saamiseni, portsjoniteks jaotamine, vormimine, küpsetamine, seista laskmine ja lõpuks toote katmine tumedast ekstra kategooria šokolaadist valmistatud glasuuriga.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kui toodet kattev šokolaadiglasuur on kõvaks muutunud, pakendatakse toode „Pampapato di Ferrara” / „Pampepato di Ferrara” tervikuna tootmispaigas, et vältida selle hilisemat käsitlemist, mis võiks muuta selle läikiva pealispinna omadusi, šokolaadi sulamist ja kakaovõi väljavoolamist.

Pakend koosneb vähemalt ühest kaitsvast ja hermeetiliselt suletud tsellofaan-, alumiinium- või muust toiduainete pakendamiseks mõeldud ümbrisest, millele võib olla lisatud ka välispakend. Sellisel juhul (pakkimine teise pakendisse) võib toote pakendamine toimuda ka väljaspool toote tootmispiirkonda, kui toode on toodud kohale hermeetiliselt suletud ümbrises, millest seda pole vahepeal välja võetud.

3.6. Sellise toote märgistamise erieeskirjad, millele registreeritud nimetus viitab

Pakendile peavad olema kantud sõnad „Pampapato di Ferrara” või „Pampepato di Ferrara” ja „Indicazione Geografica Protetta” (kaitstud geograafiline tähis) või selle lühend IGT (KGT) ning järgmine täiendav teave:

— liidu sümbol;

— tootja või pakendaja nimi, ärinimi ja aadress;

— kaitstud geograafilise tähisega kaasnev toote graafiline sümbol.

Keelatud on lisada märkeid, mis ei ole sõnaselgelt ette nähtud.

Siiski on lubatud kasutada viiteid kaubamärkidele, kui need ei ole toodet kiitva ja tarbijat eksitava iseloomuga, samuti muid tõeseid ja dokumenteeritud viiteid, mis on kooskõlas liidu, riiklike või piirkondlike kehtivate õigusnormidega ning mis ei ole vastuolus käesoleva spetsifikaadi sisu ja eesmärkidega.

Toote graafiline sümbol on järgmine:

4. Geograafilise piirkonna täpne määratlus

Toote „Pampapato di Ferrara” / „Pampepato di Ferrara” tootmispiirkond on kogu Ferrara maakonna territoorium.

5. Seos geograafilise piirkonnaga

Kõige usaldusväärsema päritoluga kohalike kirjalike andmete põhjal võib arvata, et toote „Pampapato di Ferrara” / „Pampepato di Ferrara” ajalugu ulatub XVI sajandisse ning on seotud nunnakloostri Corpus Domini di Ferrara tegevusega. XVI sajandi paiku hakkasid siinsed nunnad valmistama eriliselt maitsestatud küpsetist, mida jõuludeks kõrgetele vaimulikele saata.

Ferrara maakonnas oli toode „Pampapato di Ferrara” / „Pampepato di Ferrara” tuntud ja hinnatud ka Estenside õukonnas, kuna siin oli tava serveerida aadelkonna piduliku banketi lõpus magusaid koogikesi, mis sarnanesid väga kõnealusele vürtsidega küpsetisele.

Küpsetist „Pampapato di Ferrara” / „Pampepato di Ferrara” peeti rikkalikuks ja paavsti vääriliseks maiustuseks ning kirikutegelased kinkisid seda Ferrara kõrgematele vaimulikele ning ülikutele, nii et see ei ole juhus, et küpsetist taheti vormida paavstimütsikese kujuliseks. Tundub, et see tava ning vürtside hulk küpsetises pani aluse ka toote nime etümoloogiale ja kahe nimetuse „Pampapato di Ferrara” ja „Pampepato di Ferrara” kooseksisteerimisele.

Toote „Pampapato di Ferrara” / „Pampepato di Ferrara” alati väga hea maine võlgneb tänu küpsetise kujule, tainas ja glasuuris kasutatavale kakaole ja vürtsidele.

Hilisemal ajajärgul suurenes toote „Pampapato di Ferrara” / „Pampepato di Ferrara” tuntus veelgi enam, kuna ühel kondiitril õnnestus vana retsepti täiustada: meister kattis toote šokolaadiglasuuriga – XVI sajandil oli see olnud veel tundmatu koostisaine – ning avas 1902. aastal oma kondiitriäri keset Ferrara ajaloolist vanalinna. Tema äri oli nii edukas, et ka kõik teised pagarid, koduperenaised ja kondiitrid hakkasid maiustust valmistama ning tootest „Pampapato di Ferrara” / „Pampepato di Ferrara” sai Ferrara kondiitritoodete sümbol.

Maiustuse maitset ja aroomi iseloomustavad vürtsid ja tume šokolaadiglasuur, nii et see on muude vürtsidega küpsetiste seast oma rikkuse ja maitsete hõrkuse järgi selgelt äratuntav.

Tänapäeval mainitakse toodet „Pampapato di Ferrara” / „Pampepato di Ferrara” toidualases kirjanduses rohkesti ning seda turustatakse sama nime all nii Itaalias kui ka välismaal. Esile võiks tuua väljaandeid Guida del Touring „L’Italia del cioccolato” (2004) ja la Guida „Prodotti tipici d’Italia” (2005).

Toodet „Pampapato di Ferrara” / „Pampepato di Ferrara” võib seega lugeda Ferrara maiustuste sümboliks ning seda serveeritakse paljudel tähtsatel üritustel. Esile võib tuua Itaalia Suursaatkonna Hollandis algatuse 2002. aastal vabariigi pidustuste ajal. Suursaadik valis Ferrara maakonna, mille kaudu tutvustada sel pidustusel kõike itaaliapärast ning tüüpiliste traditsiooniliste maiustuste seas oli ka „Pampapato di Ferrara” / „Pampepato di Ferrara”, mis saatkonnas sel puhul kogunenud külalistele väga maitses.

Viide tootespetsifikaadi avaldamisele

(Käesoleva määruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud geograafilise tähise „Pampepato di Ferrara” / „Pampepato di Ferrara” spetsifikaadi muutmise taotluse 21. jaanuari 2015. aasta Itaalia Vabariigi Teatajas (Gazzetta Ufficiale della Repubblica Italiana) nr 16.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.